钦定古今图书集成/明伦汇编/氏族典/第067卷 > 朱桃椎
## 钦定古今图书集成/明伦汇编/氏族典/第067卷 > 朱桃椎

按《唐书朱桃椎传》：“桃椎，益州成都人。澹泊绝俗，被裘
曳索，人莫能测其为。长史窦轨见之，遗以衣服，鹿帻
麂靴，逼署乡正，委之地，不肯服。更结庐山中，夏则裸，
冬缉木皮叶自蔽，赠遗无所受。尝织十芒𪨗置道上，
见者曰：‘居士𪨗也’。为鬻米茗易之，置其处，辄取去，终
不与人接。其为𪨗草柔细，环结促密，人争蹑之。高士”
廉为长史，备礼以请，降阶与之语，不答，瞪视而出。士
廉拜曰：“祭酒其使我以无事治蜀邪？”乃简条目，薄赋
敛，州大治。屡遣人存问，见辄走林草自匿云。